Panyin a ɔda dɔmdodow kuw no ano wɔ mbrahyɛbeguafie na ɔnoara so na ɔsan yɛ mbrahyɛbeguanyi wɔ Suame, Esuantse Mantɔw mu, akyerɛ mu dɛ ɔyɛ ɔhaw kɛse dɛ NPP amanyɔkuw no mu mbrahyɛbeguafo bɛ per dɛ wɔmpam ɔsoafo a ɔhwɛ Ghana hɛn sikasɛm do, mekyerɛ Owura Ken Ofori Atta ber a IMF nhyehyɛɛ gudo rokɔ do. Ɔdze nsɛm yi to gua ber a mbrahyɛguafo yi gudo reper dɛ mpanyimfo nhwɛ mpam Owura Ken Ofori Atta na ɔnye Owura Charles Adu Boahen a no so yɛ soafo a ɔhwɛ ɔman no do wɔ asoɛe a wɔhwɛ ɔman no ne sikasɛm do wɔ. Owura Kyei Mensah -Bonsu kyerɛ dɛ, iyi ronnkɔ yie mma ɔman no dɛm mpɛmpɛndo yi.
Mbrahyɛbeguafo no asɛm ara nye dɛ, mpanyimfo beenu yi enntum enndzi hɔn dwuma dɛ mbrɛ ɔsɛ. Ber a Owura kyei Mensah Bonsu gu no nkɔmbtwetwe do wɔ citi tɛlɛbihyɛn do no, ɔka dze foa dɛ, ampa, mbrahyɛbeguafo yi edzikan dze hɔn ayawdze abɔto n’enyim dadaw mbom ɔyɛ dɛ nkyɛ ɔnye hɔn bɛkasa afa ho.Ne nsɛm a ɔdze to gua nye dɛ;
“Meetsie hɔn anomu nsɛm dadaw dɛ, sɛ yeyi ɔsoafo a ɔhwɛ hɛn sikasɛm do no fi hɔ a, ɔbɔboa ma yeetum enya dza yɛahwer no boi na mekaa kyerɛɛ hɔn dɛ, maatse dza wɔaka no nyinaa na m’enyi sɔ mbom, nna me haw kakra a mowɔ wɔ ho no nye mber no. Bio, sɛ mohwɛ mbrɛ hɛn IMF nhyehyɛɛ ho nsɛm na mbrɛ yɛabodur no a, iyi dze ɔhaw bɛbrɛ hɛn. Mokɔr do serɛɛ hɔn dɛ wonya abotar na mpo menye hɔn kyɛɛ mkɔmbɔdzi bi a menye ɔmanpamyin dzii naaso owiei ekyir no, hɔn bo anndwe.”
Owura Osei Kyei Mensah Bonsu dze too gua wɔ ne nsɛm mu bio dɛ, ɔmampanyin mpo nye mbrahɛbeguafo yi akasa afa Owura Ofori Atta ne mpamee no ho dɛ wɔntwoeɔn mber kakra osiandɛ sɛ ɔpam ɔsoafo a ɔhwɛ ɔman no ne sikasɛm do mpɛmpɛndo do yi a, ɔbɛma IMF dwumadzi no ho nhyehyɛɛ no ehyia ɔhaw. Owura kyei Mensah -Bonsu da no edzi dɛ, ɔmanpanyin Nana Addo Danwa Akuffo Addo nye mbrahyɛbeguafo no edzi ehyia aserɛ hɔn dɛ, wonsie abotar.
